CELEX: C2007/315/49
Language: el
Date: 2007-12-22 00:00:00
Title: Υπόθεση C-480/07: Προσφυγή της 31ης Οκτωβρίου 2007 — Επιτροπή των Ευρωπαϊκών Κοινοτήτων κατά Βασιλείου της Ισπανίας

22.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/29
            
         Προσφυγή της 31ης Οκτωβρίου 2007 — Επιτροπή των Ευρωπαϊκών Κοινοτήτων κατά Βασιλείου της Ισπανίας
   (Υπόθεση C-480/07)
   (2007/C 315/49)
   Γλώσσα διαδικασίας: η ισπανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: K. Simonsson και R. Vidal Puig)
   
      Καθού: Βασίλειο της Ισπανίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Βασίλειο της Ισπανίας, παραλείποντας να καταρτίσει, να εγκρίνει και να εφαρμόσει προγράμματα παραλαβής και επεξεργασίας των αποβλήτων σε όλους τους λιμένες της, παρέβη τις υποχρεώσεις που υπέχει από το άρθρο 5, παράγραφος 1, και το άρθρο 16, παράγραφος 1 της οδηγίας 2000/59/ΕΚ (1) του Ευρωπαϊκού Κοινοβουλίου και του Συμβουλίου, της 27ης Νοεμβρίου 2000, σχετικά με τις λιμενικές εγκαταστάσεις παραλαβής αποβλήτων πλοίου και καταλοίπων φορτίου·
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα
   Από τις συνδυασμένες διατάξεις των άρθρων 5, παράγραφος 1, και 16, παράγραφος 1, της οδηγίας 2000/59 προκύπτει ότι το Βασίλειο της Ισπανίας είχε την υποχρέωση να θεσπίσει, πριν τις 28 Δεκεμβρίου 2002, τις αναγκαίες διατάξεις για να διασφαλίσει την κατάρτιση και την εφαρμογή σε κάθε ισπανικό λιμένα, καταλλήλου προγράμματος παραλαβής και επεξεργασίας των αποβλήτων.
   Από τις πληροφορίες που έδωσαν μέχρι σήμερα οι ισπανικές αρχές προκύπτει ότι τα προγράμματα παραλαβής και επεξεργασίας των αποβλήτων καταρτίστηκαν και εφαρμόστηκαν για όλους τους λιμένες γενικού ενδιαφέροντος που ανήκουν στο κράτος, καθώς και για τους λιμένες που εμπίπτουν στην αρμοδιότητα της αυτόνομης διοικητικής περιφέρειας της Γαλικίας. Αντιθέτως, από τις πληροφορίες αυτές προκύπτει ότι οι λοιπές παραθαλάσσιες αυτόνομες διοικητικές περιφέρειες, δηλαδή η Καταλονία, οι Βαλεαρίδες, η Βαλένθια, η Μούρτσια, η Ανδαλουσία, τα Κανάρια, οι Αστουρίες, η Κανταβρία και η Χώρα των Βάσκων δεν έχουν καταρτίσει ή θεσπίσει τα προγράμματα αυτά για το σύνολο των λιμένων που εμπίπτουν στην αρμοδιότητά τους.
   
      (1)  ΕΕ L 332, σ. 81.